A una amiga

Non t’incantet o bella, su rumore
De zittades festosas e galantes,
Né t’ingannen sos modos elegantes
De calchi bellu imbustu balladore.

In mesu a tantu lussu, senz’onore
Abbundant sos falsarios birbantes,
Chi si dan volontarios amantes
Ma chi mai provadu hana s’amore.

In cussa zente est finta ogni dulzura,
Bòcchidi s’aera issoro profumada,
De misteru piena e de calura.

Tue de s’adde virde chi ses nada
Ama sempre s’aera frisca e pura
Ama sa paghe rustiga e beada.